Intal 2007 i socialiscj de Navare (PSN), sburtâts des pressions che a rivavin di Madrid, a vevin refudât un acuardi cu la coalizion nazionaliste basche Nafarroa Bai (NaBai) e cu la çampe radicâl (IUN) e a vevin duncje lassât il guvier de Comunitât Forâl intes mans de diestre (UPN e CDN). Cumò a àn decidût di rompi ancje i acuardis di guvier che a vevin cun NaBai in siet Comuns de Navare. I socialiscj a àn justificât cheste decision cul fat che il sindic di Atarrabia / Villava (in fuarce a NaBai) al à permetût a un rapresentant di ANV, partît de çampe indipendentiste basche metût fûr leç, di dâ il vie uficiâl (txupinazo) ae fieste dal paîs. In pratiche, il PSN al acuse la coalizion nazionaliste basche di svicinâsi ae çampe indipendentiste e, duncje, di cimiâ a ETA. Daspò di cheste decision, i rapresentants de çampe indipendentiste basche a àn declarât che il PSN al mostre simpri plui a clâr che al è daûr a colaborâ cu la UPN par impedî cualsisei cambi politic in Navare.
Font: Gara, 05-06/10/09
fur_Latn oci_Latn